ཁེན་ཡ་ཐས།ཀྲུང་གོར་སྐབས་དང་པོའི་ཀྲུང་གོའི་རྒྱལ་སྤྱིའི་ནང་འདྲེན་དངོས་མང་འགྲེམ་ཚོགས་ལ་ཞུགས་པར་དགའ་ཚོར་ཆེན་པོ་བྱུང་།གོ་སྐབས་དེ་བརྒྱུད་ནས་ཁེན་ནི་ཡ་དང་ཀྲུང་གོའི་དཔལ་འབྱོར་ཉོ་ཚོང་འབྲེལ་བར་ཤུགས་སྣོན་རྒྱག་རྒྱུའི་རེ་བ་ཡོད།ཁེན་ནི་ཡ་ཕྱོགས་ནས་ཀྲུང་གོས་རང་འགུལ་ངང་ཁྲོམ་ར་སྒོ་དབྱེ་བྱེད་པའི་བྱ་ཐབས་གལ་ཆེན་བཟུང་བ་མ་ཟད།ཨ་ཧྥེ་རི་ཁ་གླིང་དེ་ཉིད་ཀྲུང་གོས་ཕྱི་ཕྱོགས་སུ་སྒོ་དབྱེ་བྱེད་པའི་ཁ་ཕྱོགས་གལ་ཆེན་ལ་བརྩི་གནང་བར་ཐུགས་རྗེ་ཆེ་ཞུ་རྒྱུ་ཡིན།ང་རང་ནས་ཀྲུའུ་ཞི་ཞི་ཅིན་ཕིང་གི་གོང་འཕེལ་ནི་གནད་དོན་ཡོད་ཚད་ཐག་གཅོད་བྱེད་པའི་འགག་རྩ་ཡིན་པའི་སྐོར་གྱི་འདོད་ཚུལ་ལ་ཡིད་མཐུན་ཞུ་གི་ཡོད་པ་དང་།ཀྲུའུ་ཞི་ཞི་ཅིན་ཕིང་གིས་ཐུན་མོང་ཐོག་རྒྱུད་གཅིག་ལམ་གཅིག་འཛུགས་སྐྲུན་བྱེད་པའི་གྲོས་འགོ་བཏོན་གནང་བ་དང་ཀྲུང་གོ་དང་ཨ་ཧྥེ་རི་ཁའི་མཉམ་ལས་གླེང་སྟེགས་ལ་མཐོང་ཆེན་བྱ་རྒྱུ་བཏོན་གནང་བར་ཚད་མཐོའི་གདེང་འཇོག་བྱེད་ཀྱི་ཡོད།དེ་ནི་ཀྲུང་གོས་འཛམ་གླིང་གི་ཞི་བདེ་དང་ཐུན་མོང་གོང་འཕེལ་ལ་སྐུལ་འདེད་གཏོང་ཆེད་གལ་ཆེའི་ལེགས་སྐྱེས་ཕུལ་བ་ཞིག་ཡིན།ཁེན་ནི་ཡའི་ཕྱོགས་ནས་ཀྲུང་གོ་དང་དཔལ་འབྱོར་ཉོ་ཚོང་དང་ཞིང་ལས།རྨང་གཞིའི་སྒྲིག་བཀོད་འཛུགས་སྐྲུན་སོགས་ཁྱབ་ཁོངས་ཀྱི་མཉམ་ལས་ཟབ་ཏུ་གཏོང་འདོད་ཡོད་ལ།ཀྲུང་གོའི་ཁེ་ལས་ནས་ཁེན་ནི་ཡར་མ་འཇོག་བྱེད་ཆེད་ཆ་རྐྱེན་བཟང་པོ་སྐྲུན་འདོད་ཡོད།ཁེན་ནི་ཡས་ཀྲུང་གོ་དང་མཉམ་དུ་ཨ་ཧྥེ་རི་ཁ་དང་ཀྲུང་གོའི་འབྲེལ་བ་མདུན་ཕྱོགས་སུ་གོང་འཕེལ་ཟམ་མི་ཆད་པ་འགྲོ་རྒྱུར་སྐུལ་འདེད་གཏོང་བ་དང་།ཐུན་མོང་ཐོག་ཕྱོགས་མང་རིང་ལུགས་དང་རང་མོས་ཉོ་ཚོང་མ་ལག་ལ་སྲུང་སྐྱོབ་བྱས་ཏེ།མིའི་རིགས་ཀྱི་ལས་དབང་གཅིག་མཐུན་མ་ལག་འཛུགས་རྒྱུར་ལེགས་སྐྱེས་འབུལ་འདོད་ཡོད་ཅེས་བསྟན་ཡོད་པ་རེད།